ПРОФ. ДР ГОРДАНА ЈОВАНОВИЋ - АУТОРИЗОВАН ПРИЛОГ ДИСКУСИЈИ НА СЕДНИЦИ НАСТАВНО-НАУЧНОГ ВЕЋА ФИЛОЗОФСКОГ ФАКУЛТЕТА УНИВЕРЗИТЕТА У БЕОГРАДУ ОДРЖАНОЈ 7. септембра 2018.

По мом разумевању, Закон о високом образовању донет септембра 2017. због начина доношења и садржаја захтевао је широку и хитну реакцију универзитета, која је нажалост изостала.

Спорни члан 146, који није био у Предлогу Закона који је био на јавној расправи и унет је у део прелазних одредби , по коме свим наставницима којима је у складу са претходним Законом одобрено продужење радног односа до 2019, односно 2020. године, радни однос престаје 30. септембра 2018. практично уводи повратно дејство закона које Устав не допушта, сем у случају општег интереса који мора бити дефинисан у самом закону. На основу Закључка Уставног суда поводом поднете представке , пошто је само поништавање продужења протумачено као законито, логички следи да је онда продужење било незаконито и то само зато што је било у складу са претходним законом. Каква логика стоји иза тога и како се законима које ни најобразованији чланови друштва не разумеју може остварити неопходна друштвена интеграција?

Како нов Закон за продужење радног односа налаже поновно испуњавање свих услова неопходних за избор у звање редовног професора и то после претходног збора у то звање, и за то оставља мање од годину дана, следи да је наставници требало да буду видовити и знају за одредбе новог Закона и пре него што је он донет. Неиспуњавање тих услова се онда тумачи као неспособност и непродуктивност наставника и они се са том стигмом на крају радног века удаљавају са факултета. Овај јединствен пример понижавања професора пропраћен је ћутањем саме академске заједнице.

Из свог личног искуства, пошто сам потписала уговор као прва уредница књиге са једним од најзначајнијих академских издавача - Routledge, иугледа да сад треба да закључим да је то била фатална грешка (требало је да радим на другим референцама) иако сам потписујући уговор и радећеи на књизи мислила да је то не само моја професуонална афирмација него да може да служи и на понос Универзитету. Наравно, овај лични пример треба да послужи као општији аргумент за став да је спорни члан Закона по својим последицама вишеструко штетан за развој високог образовања.

Осим дискриминаторског Закона проблем је и незаинтересованост и равнодушност академске заједнице, што је свакако показатељ општег стања у друштву. Овакво законско уређивање високог образовања и положаја наставника ни на који начин не могу бити прилог владавини права и званично прокламованим циљевима европских интеграција Србије.

Проф. др Гордана Јовановић

10. 9. 2018.