НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА У БЕОГРАДУ

На XIX редовној седници, Наставно-научног већа Филозофског факултета у Београду одржаној 28. јуна 2018. године изабрани смо у комисију за припрему реферата о испуњености услова Сенке Плавшић за избор у звање истраживач-сарадник. На основу увида у поднету документацију подносимо следећи

ИЗВЕШТАЈ

Сенка Плавшић рођена је 31.10.1991. године у Лесковцу. Студије археологије завршила је на Филозофском факултету, Универзитета у Београду 2014. године са просечном оценом 9,20. У току основних студија провела је годину дана на Универзитету у Вајомингу, САД, као студент на размени где је остварила запажене резултате. Одмах након завршетка основних студија уписала је мастер студије на Филозофском факултету, Универзитета у Београду које је и завршила 2015. године са просечном оценом 10, након успешно одбрањеног мастер рада на тему „Просторна дистрибуција изгорелих артефаката у слоју 3, Велике Баланице“. Исте године уписала је докторске студије на Филозофском факултету, Универзитета у Београду. Тему докторске дисертације „Бихевиорална модерност у организацији пећинских станишта из средњег и горњег палеолита на централном Балкану“ одбранила је 12.02.2018. године.

Министарство просвете, науке и технолошког развоја јој је 2016. године доделило стипендију за докторске студије. Од 2017. године ангажована је у пуном обиму (12 истраживачких месеци) на пројекту "Културне промене и популациона кретања у раној праисторији централног Балкана" (бр. 177023). Исте године, стекла је звање истраживач-приправник.

Од 2016 године, ангажована је у реализацији курсева Археологија палеолита и мезолита, Насељавање и економија у палеолиту и мезолиту, Културне трансформације и интеракције у раној европској праисторији и Неолитизација Балканског полуострва на основним студијама археологије (школска година 2016/2017 и 2017/2018).

Током студија Сенка Плавшић показала је изузетно интересовање за истраживање ране праисторије. Испите на курсевима о раној праисторији положила је са највећим успехом док је својим мастер радом „Просторна дистрибуција изгорелих артефаката у слоју 3, Велике Баланице“ дала значајан допринос истраживању понашања у средњем палеолиту. Своју посвећеност показала је и учешћем на теренским истраживањима палеолита у Србији још током основних студија. До сада је учествовала у готово свим истраживањима палеолита у Србији и Црној Гори последњих година (пећински комплекс Баланица, Шалитрена пећина, Црвена Стијена, Орловача, Буковац, Везачка пећина). Радом на терену показала је изузетну одговорност и способност рада у тиму те јој је последњих година поверен надзор над ископавањима унутрашњости пећине Велике Баланица у Сићеву.

Сенка Плавшић је дугогодишњи члан тима у истраживачкој станици Петница. Током свог рада као сарадник станице, одржала је бројна предавања и радионице о археологији и археологији палеолита. Течно говори енглески језик, а служи се француским и италијанским језиком.

Као студент основних студија Сенка Плавшић је учествовала на међународној конференцији „Imperialism and Identities at the Edges of the Roman World II“, где је усмено излагала рад о заштити културног наслеђа. Чланица је Српског археолошког друштва од 2016. године. Учествовала је на промоцији науке на Ноћи истраживача 2011. године, годишњој прослави компаније НИС 2012. године, фестивалу Корацима младих у Крагујевцу и Фестивалу науке 5.0 2012. године. Волонтирала је на конференцији „Недеља османског наслеђа“ 2011. године у организацији Филозофског факултета у Београду. Била је сарадник на изложби ,,Пећина Баланица: пола милиона година људског постојања“ коју је Народни музеј у Нишу организовао 2017. године.

У сарадњи са Софијом Драгосавац и Маријом Свилар, на XL годишњем скупу Српског археолошког друштва 2017. године у Београду организовала је сесију „Методолошки проблеми и значај стандардизације у прикупљању, анализи и интерпретацији налаза у праисторијској археологији“.

Самостално и у сарадњи са другим ауторима Сенка Плавшић је представила резултате својих истраживања на више домаћих и међународних скупова. Објавила је самостално два рада у водећим часописима националног значаја: Сенка Плавшић, Анализа оријентације артефаката из Велике Баланице, Зборник Народног Музеја, Народни Музеј у Београду, 23, 1, pp. 57 - 70, 2017. issn: 0352-2474, 2017. и рад Сенка Плавшић, Анализа просторне дистрибуције горелих артефаката и зона горења у слоју 3 Велике Баланице, Гласник српског археолошког друштва 31, Српско археолошко друштво, Чика Љубина 18-20, Београд, -1, 31, 31, pp. 7 - 38, 2015., issn: 0352-5678, udc: 902/904, 2015. У овим радовима представила је нове резултате о просторној организацији станишта у средњем и горњем палеолиту.

Сенка Плавшић је конкурисала и добила средства од фондације *Hugo Obermaier* за реализацију археолошких истраживања палеолитског налазишта Меча дупка код Ниша. Та истраживања треба да се реализују 2018. године.

Научни и стручни рад Сенке Плавшић заслужује највишу оцену. Због тога сматрамо да кандидат испуњава све услове за избор у звање истраживач-сарадник.

У Београду, 14. 07. 2018. године

ПОТПИСИ ЧЛАНОВА КОМИСИЈЕ:

др Душан Михаиловић,

редовни професор Филозофског факултета

Универзитета у Београду

др Весна Димитријевић,

редовни професор Филозофског факултета

Универзитета у Београду

др Јасна Вуковић,

ванредни професор Филозофског факултета

Универзитета у Београду