**НАСТАВНО-НАУЧНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Наставно-научног већа Филозофског факултета Универзитета у Београду од 28.06.2018. године, изабрани смо у комисију за припрему реферата о кандидату **др Бојану Г. Љујићу** за избор у звање НАУЧНИ САРАДНИК. Пошто смо се упознали са биографијом и радовима кандидата, част нам је да поднесемо следећи

**И З В Е Ш Т А Ј**

**Биографски подаци**

Бојан Г. Љујић је рођен у Београду 1983. године, где је завршио основну школу и Шесту београдску гимназију са одличним успехом. Студије андрагогије, на Одељењу за педагогију и андрагогију Филозофског факултета у Београду, окончао је са просечном оценом 9.0. Дипломирао је оценом 10 на тему „Компјутерска писменост студената и однос према раду у рачунарској учионици“. Постдипломске докторске студије андрагогије је уписао 2010. године, када је и изабран у истраживачко звање истраживач-приправник на Одељењу за педагогију и андрагогију. Године 2013. је унапређен у звање истраживач-сарадник, 2016. је реизабран у исто звање и у том звању сада ради на Институту за педагогију и андрагогију Филозофског факултета у Београду. Докторску дисертацију под називом „Образовање као чинилац употребе Интернета у слободном времену одраслих“ успешно је одбранио 27.09.2017. године на Филозофском факултету Универзитета у Београду. Године 2017. је изабран у звање асистента, а 2018. године у звање доцента за ужу научну област Андрагогија и у том звању и данас ради на Одељењу за педагогију и андрагогију Филозофског факултета у Београду.

**Преглед и оцена научног и стручног рада кандидата**

Бојан Г. Љујић учествује континуирано у научно-истраживачким пројектима који се реализују на Институту за педагогију и андрагогију Филозофског факултета. Током 2010. и 2011. године био је сарадник на пројекту „Образовање и учење – претпоставке европских интеграција“, који је био финансиран од стране Министарства за науку и технолошки развој Републике Србије. Од 2011. године је сарадник на пројекту „Модели процењивања и стратегије унапређења квалитета образовања у Србији“, који финансира Министарство просвете и науке Републике Србије.

Својим прилозима је учествовао на међународним и националним скуповима. Био је национални известилац на 15. Међународној конференцији Балканског друштва за педагогију и образовање (BASOPED) која је, под називом „*Educational Reform in the 21st Century in Balkan Countries*“, одржана 2012. године у Букурешту (Румунија). У септембру 2015. године, својим прилогом, Бојан Г. Љујић је учествовао у раду међународног научног скупа „*ESRALE Summer Academy – Empirical Research in Adult Learning and Education: Conceptual and Methodological Problems*“, а 2013. године, био је учесник у раду националног скупа „*Педагог између теорије и праксе*“, одржаног у Београду и организованог од стране Филозофског факултета и Института за педагогију и андрагогију. Са пленарним излагањем на тему „Употреба Интернета у образовању одраслих: доколичарско-образовна перспектива“, учествовао је на 3. Регионалној „EPALE“ конференцији „*Истраживачка пракса у образовању одраслих*“, у организацији Центра за стручно образовање и „EPALE“ Националног сервиса подршке Црне Горе (Будва, март 2018. године). Године 2018, са националним извештајем, учествовао је на 4. Међународној конференцији „*Градимо мостове у образовању одраслих*“, одржаној у Биограду на Мору (Хрватска) у организацији Агенције за струковно образовање и образовање одраслих Републике Хрватске.

Од првог избора (прво као докторанд ангажован у настави, а потом као асистент и доцент), Бојан Г. Љујић је учествовао или учествује у организацији и реализацији наставе на следећим предметима основних студија Студијске групе за андрагогију: Андрагогија слободног времена; Андрагогија комуникација и медија (на истим курсевима је био ангажован као демонстратор у периоду 2007-2010. године); Андрагогија игре и стваралаштва; Образовање и рекреација одраслих; Online образовање одраслих; Образовање и комуникационе вештине одраслих. Његов допринос се посебно исказује у ангажовању око организације и реализације дела програма наведених предмета који се односи на *online* образовање одраслих. Показао је успех у сталном усавршавању модераторских вештина, како сопствених тако и студентских, у реализацији компјутерских система за управљање процесом учења (LMS – посебно Мoodle).

Сарадња Бојана Г. Љујића са студентима је успешна о чему говоре подаци последње евалуације – у јесењем семестру школске 2017/2018. године оцењен је укупном просечном оценом 4.71 од стране студената који су похађали наставу на предмету Андрагогија комуникација и медија (на коме је ангажован као асистент). Од када је као докторанд 2010. године ангажован у настави на Катедри за андрагогију, непрекидно показује напредак у сферама припреме и реализације наставе, као и оцењивања рада студената. Његова иновативност посебно се запажа у: примени нових технологија и медија у припреми и „испоруци“ образовних садржаја, као и праћењу и процењивању рада студената; *online* менторском, модераторском и консултативном образовном раду са студентима; подстицању студената на активну истраживачко-образовну комуникацију и интеракцију у виртуелним образовним окружењима, као и конструктивно коришћење и критичко приступање електронским образовним ресурсима, што битно доприноси њиховој припреми за самостално и мотивисано континуирано учење и образовање.

Бојан Г. Љујић је био члан Комисије за попис библиотечког фонда библотеке Одељења за педагогију и андрагогију Филозофског факултета Универзитета у Београду 2011. године у чијем раду је и данас ангажован. Од 2010. до 2012. године био је сарадник Комисије за промоцију студијских програма Филозофског факултета Универзитета у Београду, а данас је један од представника Катедре за андрагогију у поменутој комисији.

Активно учествујући на разним семинарима и радионицама, кандидат се континуирано професионално усавршава. Помињемо само неке од њих:

* 2009. - *Online* форум „*Virtual Forum on HR Policies for Europe and the CIS*“, организован од стране *International Telecommunication Union* (ITU)

* 2010. - „*Adult Education in Germany and Europe – Seminar for Multipliers from Serbia*“, у Bad Liebenzellu, Немачка
* 2011. - Радионица „*Let’s Develop*“ из области социјалне терапије коју је водила Lois Holzman са *East Side Institute for Group and Short Term Psychotherapy*, New York (један од организатора и учесник)
* 2011. - „Тренинг бизнис тренера“, организован од стране Акедемије женског предузетништва из Кикинде (један од реализатора и учесник)
* 2011-2012. - „Медијски пројекат – млади и стари дуж Дунава“, под покровитељством Дунавске канцеларије из Улма и Центра за опште научно и континуирано образовање Универзитета у Улму (Немачка)
* 2015. - полазник „*ESRALE Summer Academy*“, Универзитет у Београду.
* 2018. - учествовао у обуци за писање ЕRASMUS+ KA2 пројеката организованој од стране Нацоналне ЕRASMUS+ агенције Републике Србије „Темпус“.

Своје комуникационе, кооперативне и инвентивне особине и организаторске вештине, Бојан Г. Љујић је показао у реализацији многих стручних активности:

* Учествовао је у организацији и реализацији промотивних радионица Филозофског факултета у средњим школама по Србији (2010)
* Био је један од организатора и реализатора изложбе Студијске групе за андрагогију Филозофског факултета у оквиру манифестације „Ноћ музеја“ (2011)
* Члан организационог тима 14. Међународне конференције Балканског друштва за педагогију и образовање (BASOPED) „*Evaluation in Education in the Balkan Countries*“ (2011)
* Члан организационог тима 5. андрагошког дана, одржаног 2012. године под покровитељстом Друштва андрагога Србије
* Као представник Друштва андрагога Србије активно учествовао у подношењу пријава за међународне ЕRASMUS+ KA1 и KA2 пројекте мобилности и стратешких партнерстава у области образовања одраслих у пројектном циклусу за 2018. годину.

Бојан Г. Љујић је члан међународних организација: BASOPED – *Balkan Society for Pedagogy and Education* и ESREA – *European Society for Research in Education of Adults*, као и националне организације „Друштво андрагога Србије“.

**Библиографија кандидата**

Библиографија Бојана Г. Љујића броји 27 ауторских и коауторских радова са разноврсном научном категоризацијом. Према ауторовим сазнањима до данас је цитирано више од десет горе поменутих радова. У наставку представљамо комплетну кандидатову библиографију за период од 2010. до 2018. године и анализирамо радове који кандидата квалификују у звање научног сарадника:

**M14**

**Ljujić, B. (2016). Quality of adult education research conducted through the global computer network. In A. Pejatović, R. Egetenmeyer, M. Slowey (Eds.), *Contribution of Research to Improvement of Adult Education Quality* (pp. 127-137). Belgrade: University of Belgrade, Faculty of Philosophy, Institute for Pedagogy and Andragogy; Wurzburg: University of Wurzburg; Dublin: Dublin City University.** Циљ рада је анализа различитих феномена који се тичу употребе Интернета у научним истраживањима у области образовања одраслих. У фокусу су методологија узорковања путем Интернета, прикупљање, организација и обрада података коришћењем Интернета, софтвер који се користи приликом реализације научних истраживања путем Интернета, креирање инструмената за прикупљање података путем Интернета, потенцијални проблеми у реализацији научних истраживања путем Интернета и етичка питања која се тичу научних истраживања која се реализују путем Интернета.

**Kačavenda-Radić, N. & Ljujić, B. (2013). Extracurricular activities as stimuli of the leisure in adulthood. In M. Despotovic & E. Hebib (Eds.), *Contemporary Issues of Education Quality* (pp. 221-234). Belgrade: Institute for pedagogy and andragogy**. Предмет рада је однос између коришћења слободног времена одраслих (стварног и жељеног) са једне стране, и ваннаставних активности у којима су одрасли били ангажовани у свом претходном образовању, са друге. Емпиријски налази указују на то да значајну улогу у дефинисању горе поменутог односа играју школа, наставници и друштвена заједница.

**M24**

**Kačavenda Radić, N., Nikolić Maksić, T. i Ljujić, B. (2011). Igra odraslih: Da li kompjuterska igra obrazuje u slobodnom vremenu? *Andragoške studije*, (2), 147-169.** Примарни циљ овог рада је да се осветли образовна димензија компјутерске игре као активности слободног времена одраслих. У раду се трага за одговорима на неколико питања: Шта је компјутерска игра одраслих? Спецификација је захтевала позиционирање у шири контекст игре одраслих. У чему су и какве су њене образовне могућности и специфичности као активности слободног времена? Одговор је наметнуо потребу повезивања образовне димензије ове игре са савременим теоријама слободног времена одраслих. Шта обухвата шири оквир значаја компјутерске игре у животу одраслих?

**Ljujić, B. (2015). Andragoške specifičnosti obrazovanja u kompjuterskoj učionici. *Andragoške studije*, (2), 143-163.** У овом раду разматрају се андрагошке специфичности образовања у компјутерским учионицама, са примарним фокусом на улоге учесника у образовању одраслих (наставника и полазника), само образовно окружење, организацију образовања које се обавља у компјутерским учионицама и образовну комуникацију у савременим образовним окружењима. Тенденција је да се ове специфичности посматрају у контексту осавремењивања образовања одраслих, тј. преласка са традиционалних на савремене андрагошке парадигме.

**Nikolić-Maksić, T. i Ljujić, B. (2012). O igri u odraslom dobu i njenim obrazovnim implikacijama, *Andragoške studije*, (2), 105-125.** У овом раду аутори указују на важност игре у човеком животу и начин на који она представља и чини његов неизоставни део у различитим сферама. Главни подстицај аутора је уверење да је игра на најмање три начина неадекватно схваћена у контексту савремених друштвених поставки. Прво, она се махом доводи у везу са дечјим узрастом, док се запоставља њен значај у животу одраслих. Друго, игра се схвата као небитна, неозбиљна и даје јој се секундарни значај. Треће, превиђа се и занемарује присуство обележја и принципа игре у већини људских делатности, те доминира схватање да су они присутни једино у самом чину игре.

**M26**

**Nikolić-Maksić, T. i Ljujić, B. (2013). Dr Fred Newman, Dr Phyllis Goldberg: Vodič za stalni lični rast i razvoj - let's develop! (prikaz knjige). *Andragoške studije*, (1), 219-222.**

**Ljujić, B. i Nikolić Maksić, T. (2014). Bojana Škorc: Kreativnost u interakciji: psihologija stvaralaštva (prikaz knjige). *Andragoške studije*, (1), 213-218.**

**M31**

**Spasenović, V., Hebib, E. & Ljujić, B. (2014). Educational Reform in Serbia: What has been Done and What is Ahead. In V. Nicolescu, F. Stanciu & M. Dramnescu (Eds.), *Educational reform in the 21st century in Balkan countries* (pp. 47-53). Bucharest: Balkan society for pedagogy and education: The University of South-East Europe Lumina.** У овом раду приказани су резултати реформе образовног система у Србији до 2011. године. Фокус је на свим нивоима формалног образовања, неформалном образовању, а посебан део посвећен је образовању одраслих.

**M32**

**Spasenović, V., Hebib, E. & Ljujić, B. (2012). Educational Reform in Serbia: What has been Done and What is Ahead. In *Book of abstracts: Educational reform in the 21st century in Balkan countries* (pp. 70). Bucharest: Balkan society for pedagogy and education: The University of South-East Europe Lumina.** Рад представља резиме резултата реформе образовног система у Србији до 2011. године. Фокус је на свим нивоима формалног образовања, неформалном образовању, а посебан део посвећен је образовању одраслих.

**M33**

**Nikolić-Maksić, T., Ljujić, B. & Maksimović, M. (2014). Reflective Learning Practice in Higher Education. In V. Nicolescu, F. Stanciu & M. Dramnescu (Eds.), *Educational reform in the 21st century in Balkan countries* (pp. 624-627). Bucharest: Balkan society for pedagogy and education: The University of South-East Europe Lumina.** Рад је посвећен испитивању процена студената о пракси рефлективног учења. Резултати емпиријског истраживања указују на то да методе рефлективног учења позитивно утичу на резултате учења, као и на то да студенти позитивно процењују примену наведених метода.

**Nikolić Maksić, T. & Ljujić, B. (2010). The Use of Learning Log in Online Education. In R. Penkova, V. Mircheva, N. Tsvetkova & M. Legurska (Eds.), *ICT in the Education of the Balkan Countries* (pp. 109-112). Varna: BASOPED.** Рад је посвећен испитивању односа студената према вођењу виртуелног дневника учења као рефлективној методи која има позитиван утицај на резултате учења. Резултати емпиријског истраживања указују на то да је виртуелни дневник учења позитивно процењен у различитим сегментима од стране студената и да представља методу коју студенти радо прихватају.

**Ljujić, B. (2011). Students Evaluation of Educational Work in Computer Classroom and Implications for Its Enhancement. In A. Pejatović (Ed.), *Evaluation in Education in the Balkan Countries* (pp. 457-463). Belgrade: Institute for Pedagogy and Andragogy Faculty of Philosophy University of Belgrade.** Рад је посвећен анализи студентске процене појединих елемената рада у компјутерским учионицама. Резултати емпиријског истраживања указују на потребу за променама у домену образовне интеракције у високошколском образовању које се у савременом свету све више одвија у технолошки обогаћеним образовним окружењима.

**M34**

**Nikolić-Maksić, T., Ljujić, B. & Maksimović, M. (2012). *Reflective Learning Practice in Higher Education. In Book of abstracts: Educational reform in the 21st century in Balkan countries* (pp. 94). Bucharest: Balkan society for pedagogy and education: The University of South-East Europe Lumina.**

**Ljujić, B. (2011). Students Evaluation of Educational Work in Computer Classroom and Implications for Its Enhancement. In A. Pejatović (Ed.), *Evaluation in Education in the Balkan Countries: Book of Abstracts* (pp. 83-84). Belgrade: Institute for Pedagogy and Andragogy Faculty of Philosophy University of Belgrade.**

**Ljujić, B. (2015). Issues in Adult Education Empirical Research via Internet. In: A. Pejatović & V. Orlović Lovren (Eds.), *Empirical Research In Adult Learning and Education – Book of Abstracts* (pp. 21-22). Belgrade: Department for Pedagogy and Andragogy, Faculty of Philosophy, University of Belgrade Institute for Pedagogy and Andragogy,Faculty of Philosophy, University of Belgrade.**

**Ljujić, B. i Nikolić Maksić, T. (2010). Humanost i obrazovanje odraslih u virtuelnom okruženju. U M. Matijević, B. Jevtić i J. Petrović (Ur.), *Vaspitanje za humane odnose – problem i perspective: Zbornik rezimea* (str. 159-160). Niš: Filozofski fakultet.**

**Kačavenda Radić, N., Nikolić Maksić, T. i Ljujić, B. (2010). Nastava u kompjuterskoj učionici – humanistička perspektiva. U M. Matijević, B. Jevtić i J. Petrović (Ur.), *Vaspitanje za humane odnose – problem i perspective: Zbornik rezimea* (str. 61-62). Niš: Filozofski fakultet.**

**M45**

**Kačavenda-Radić, N., Nikolić-Maksić, T. i Ljujić, B. (2012). Komunikaciono-medijsko obrazovanje andragoških profesionalaca – svetske relacije. U Š. Alibabić, S. Medić i B. Bodroški-Spariosu (Ur.), *Kvalitet u obrazovanju – izazovi i perspective* (str. 57-79). Beograd: Institut za pedagogiju i andragogiju Filozofskog fakulteta Univerziteta u Beogradu.** У раду се износе резултати компаративног истраживања чији је предмет комуникационо-медијско образовање андрагошких професионалаца у свету. Сврха истраживачких напора јесте осветљавање позиције комуникационо-медијског образованања у ширем контексту образовног припремања андрагошког кадра. Уочавањем сличности и разлика, циљ је да се критички сагледа постојећа оријентација наставних програма из ове области у иницијалном образовању андрагога које се реализује у нашој земљи ради њеног унапређења.

**Kačavenda-Radić, N., Nikolić-Maksić, T. i Ljujić, B. (2011). Kvaliet dokoličarskog i komunikaciono-medijskog obrazovanja. U N. Kačavenda-Radić, D. Pavlović-Breneselović i R. Antonijević (Ur.), *Kvalitet u obrazovanju* (str. 73-97). Beograd: IPA.** Квалитету доколичарског и комуникационо-медијског образовања се приступа у контексту сложене парадигме квалитета живљења савременог човека. Најпре се анализира квалитет образовања кроз призму квалитета живљења одраслих у слободном времену. Установљен је комплексан интеракцијски, интерферирајући и узрочно-последнични однос. Потом се промишља самоостваривање личности као једне од доминантних одлика квалитета доколичарског образовања. Показало се да се самооствареност јавља као спона између квалитетног образовања и квалитета живљења у слободном времену. Коначно, рад је посвећен једној од заједничких компоненти квалитета доколичарског и комуникационо-медијског образовања – означеност стварним и виртуелним светом. Посебно се инсистира на информационо-комуникационо-технолошкој и медијској писмености. Оне су данас предуслов и неопходан елеменат квалитета живљења у свим сегментима, па и у оном који називамо слободно време.

**Kačavenda-Radić, N., Nikolić-Maksić, Т. i Ljujić, B. (2012). Obrazovanje u paradigmi humanističke refleksije informacionih i komunikacionih tehnologija. U N. Vujisić-Živković, M. Mitrović i K. Ovesni (Ur.), *Posebna pitanja kvaliteta u obrazovanju* (str. 77-97). Beograd: Institut za pedagogiju i andragogiju Filozofskog fakulteta Univerziteta u Beogradu.** У контексту хуманистичког промишљања улоге и утицаја који медији и нове технологије имају на савремени свет, у низу других, незаобилазна су питања вредносног и етичког аспекта медијског образовања, с једне стране, као и разматрање савремених образовних политика које су продукт све шире примене и важности правилне употребе информационо-комуникационих технологија у образовању. Управо су ови проблеми у фокусу интересовања аутора у овом раду.

**Kаčavenda-Radić, N., Nikolić-Maksić, T. i Ljujić, B. (2014). Komponente kvaliteta komunikaciono-medijskog obrazovanja. U B. Knežic, A. Pejatović i Z. Milošević (Ur.), *Modeli procenjivanja i strategije unapredivanja kvaliteta obrazovanja odraslih u Srbiji* (str. 69-92). Beograd: Institut za pedagogiju i andragogiju Filozofskog fakulteta Univerziteta u Beogradu.** Компоненте квалитета комуникационо-медијског образовања су разлучене и објашњене на основу могућности развоја људских потенцијала и самоостварења као највишег смисла образовања уопште. У раду је спецификовано и анализирано осам следећих компоненти које карактеришу квалитет комуникационо-медијског образовања: вредносна обојеност – пожељна преференција са когнитивним, мотивационим и емоционалним аспектом; развој потенцијала и самоостваривање личности; оквир могућног (друштвено-културна условљеност, историчност, класност и сл, научно-технолошка, образовно-технолошка, те комуникационо-технолошка и медијска условљеност, стратегијска усмереност); релативност и променљивост; континуираност и трајност; развојност у квантитативном и квалитативном смислу; различитост по општости и упоредивост степена; означеност стварним и виртуелним светом.

**M51**

**Miljković, J. i Ljujić, B. (2012). Informaciono-komunikacione tehnologije (IKT) imenadžment u obrazovanju. *Pedagogija*, 67(1), 20-30.** Овај рад представља покушај сагледавања међуодноса два феномена: информационо комуникационих технологија (ИКТ) и менаџмента у образовању. ИКТ се у раду посматрају и као средство којим се може унапредити управљачка делатност, али и као садржај (предмет) образовне делатности, док се управљање образовањем разматра на три нивоа: системском, институционалном и програмском.

**M52**

**Kačavenda Radić, N., Nikolić Maksić, T. i Ljujić, B. (2011). Alternatini pristupi obrazovanju odraslih: učenje bazirano na računarskoj igri”, *Inovacije u nastavi*, 24(3), 19-29.** Основни циљ овог рада јесте подстицај интересовања наше образовне јавности, посебно у домену образовања одраслих, за ’другачији’ приступ образовању и учењу. Предмет је, дакле, учење засновано на компјутерској игри (*games-based learning*). Судећи по енормном умножавању литературе у последњих неколико година, реч је о веома актуелном феномену који се повезује са настанком новог стила учења.

**M53**

**Ljujić, B. (2011). Menadžerske kompetencije instruktora u online obrazovanju odraslih. *Obrazovanje odraslih*, 11(1), 47-62.**

**Ljujić, B. (2017). Upotreba Interneta u obrazovanju odraslih: istorijsko-organizaciona perspektiva. *Obrazovanje odraslih*, 17(1-2), 35-52.**

**Ljujić, B., Nikolić-Maksić, Т. i Maksimović, М. (2012). Epistemološke osnove istraživanja u obrazovanju odraslih, *Obrazovanje odraslih*, 12(1), 61-78.**

**M63**

**Ljujić, B. (2013). Kompjuterska pismenost studenata i procena značaja interakcije u kompjuterskim učionicama. U Ž. Krnjaja, D. Pavlović Breneselović i K. Popović (Ur.), *Nacionalni naučni skup Januarski susreti pedagoga "Pedagog između teorije i prakse" (zbornik radova)* (str. 205-210). Beograd: Filozofski fakultet i Institut za pedagogiju i andragogiju.**

**M70**

**Ljujić, B. (2017). *Obrazovanje kao činilac upotrebe Interneta u slobodnom vremenu odraslih (neobjavljena doktorska disertacija)*. Filozofski fakultet Univerziteta u Beogradu, Beograd.** По својој природи, докторска дисертација је теоријско-емпиријска студија која се бави међусобним односом и преплитањем три комплексна феномена: образовања, Интернета као глобалне компјутерске мреже и слободног времена одраслих. Наиме, проучава се међуоднос образовања и Интернета као глобално безграничне ризнице образовних садржаја, образовног понашања и образовних ефеката. Тај међуоднос се лоцира у слободно време које својим карактеристикама наглашава слободу избора садржаја које пружа Интернет. Предмет истраживања је, према томе, андрагошки аспект употребе Интернета у слободном времену, односно проучавање образовања као чиниоца употребе Интернета када је она резултат слободног избора човека.

Будући да се образовање исказује дводимензионално – као детерминанта, али и као компонента употребе Интернета у слободном времену одраслих, изразом „образовање као чинилац“ обухваћене су обе ове димензије. Општи циљ истраживања је осветљавање сложеног међуодноса поменуте две димензије образовања. Аутор је себи поставио за циљ да проучи повезаност образовања као детерминанте и образовања као компоненте употребе Интернета у слободном времену одраслих, односно – да одговори на питање да ли се, у којој мери и на који начин образовање јавља као чинилац те употребе. Наиме, човекове већ стечене образовне карактеристике на различите начине детерминишу даље образовно понашање, које, пак, мења претходне образовне карактеристике. Кроз призму те дијалектичке повезаности, фокус интересовања у овом истраживању се ставља на Интернет као извор образовних садржаја чији избор даје одређену визуру образовног понашања и образовних ефеката када тај избор није проистекао из потреба „са стране“, него је резултат сопствене мотивације и вредновања човека.

Уз критичку анализу досада реализованих релевантних студија, одабрани су и испитани следећи индикатори образовања као детерминанте употребе Интернета, односно – следеће образовне карактеристике испитаника: образовна припремљеност за употребу Интернета, афинитет према образовању у слободном времену, ниво формалног образовања, област формалног образовања, задовољство познавањем Интернета и његових сервиса.

Индикатори образовања као компоненте употребе Интернета у ситуацији највеће могуће слободе избора, груписани су у два сета:

- Употреба Интернета као активност са карактеристикама слободног времена (заступљеност према интензитету и времену, доминантна функција са циљем лоцирања образовне унутар других, вредновање употребе Интернета и то: према образовном интензитету изабране активности и процени доприноса Интернета квалитету живљења у слободном времену),

- Употреба Интернета као образовна активност слободног времена се даље разлаже у пет сетова: избор садржаја образовања (према врсти, према концепцији тзв. „озбиљног слободног времена“, према информисању о образовној понуди), преференције корисничких сервиса у функцији образовања (општи и образовни Интернет сервиси), комуникација и интеракција у функцији образовања путем Интернета (према синхроности и интеракцијским релацијама), компјутерска игра путем Интернета у функцији образовања, образовне могућности Интернета у односу на друге савремене медије.

Судећи према примењеном методолошком моделу истраживања, одабраном предмету и циљу, структури и избору варијабли, можемо констатовати да је реч о оригиналном и кохерентном научно-истраживачком подухвату. Ова студија представља допринос развоју проучаване области андрагогије као науке. Разноврсност и бројност отворених проблема који имају интердисциплинарни карактер, те њихова елаборација указује на допринос ове дисертације развоју научне мисли уопште. Истраживачки резултати, до којих се дошло емпиријским путем, релевантна су основа за усавршавање и даље креирање комуникационо-медијског и доколичарског образовања одраслих путем Интернета.

Теоријски део рада посвећен је промишљању андрагошког аспекта проучавања Интернета и слободног времена. Аутор се бави садржајем релевантних појмова и њихових међусобних односа са општом сврхом утемељења емпиријских истраживачких напора. Основна сврха теоријског дела рада остварена је у трагању за андрагошки релевантним специфичностима. Тако, аналитичко-критички представљајући разне концепције сродних појмова и дајући преглед развоја примене Интернета у образовању одраслих, аутор трага за специфичностима Интернета као основе за електронско учењe и *online* образовањe одраслих. Даље, аутор се бави разматрањем суптилног и вишеслојног односа образовног аспекта Интернета и слободног времена одраслих. Анализира се њихов дијалектички однос и указује на Интернет као вредност слободног времена одрасле популације. Посебно вредне анализе се односе на запажања специфичности употребе Интернета као образовне доколичарске активности одраслих. Постепено и систематично, аутор издваја и анализира андрагошке специфичности Интернет писмености.

Брижљивим односом према литератури, доводећи разне поставке у везу са сопственим емпиријским напорима, као и пружањем могућих решења, аутор је поставио солидне теоријске основе за емпиријско истраживање. Добијени емпиријски материјал пружио је обиље налаза, издвојићемо само неке:

Генерално, добијени подаци упућују на закључак да што је веће образовно искуство и виши ниво поседовања теоријских знања и практичних вештина са употребом Интернета, то је присутнији виши ниво поверења у Интернет као ризницу образовних садржаја и вредност слободног времена. Иако је образовна припрема за употребу Интернета била различита, најинтезивније је присутно самообразовање. Од укупног броја испитаних 40% се припремало самообразовањем, те не чуди податак да у највећем проценту запажају веће присуство практичних вештина употребе Интернета на штету теоријских знања које поседују. Самообразовање се показало као фактор инвентивности у образовном понашању приликом употребе Интернета и вредновању стицања образовања тим путем у слободном времену одраслих. Андрагошки релевантним опажамо и резултат који показује да испитани људи који су се у фази прикупљања података нашли у неком од организованих облика образовања одраслих позитивније процењују образовне могућности појединих корисничких Интернет сервиса.

Поред тога, нађено је да је процењена Интернет писменост, односно поседовање теоријских знања и практичних вештина на осредњем нивоу, што је у коресподенцији са задовољством познавања Интернета и његових сервиса, теоријски и практично, било да се посматра уопште или се посматра у контексту појединачних компоненти Интернет писмености. Аутор сматра да овако добијени резултати указују на присуство образовне потребе, тиме и потребу образовне интервенције ради подизања нивоа Интернет писмености, како би се различите операције при употреби Интернета оптимално обављале са циљем постизања што квалитетнијег задовољавања осталих свакодневних животних потреба одраслог човека.

Чини се да је употреба Интернета у слободном времену омиљена активност испитаника будући да 67.4% то чини сваког дана, проводећи најчешће један до три сата у тој активности. Занимљиво је да одрасли људи у највећој мери запажају и највише вреднују образовну функцију (70%) употребе Интернета у слободном времену, односно када је то резултат сопственог избора, без утицаја са стране. Образовна функција је испред забавне, лукративне, социјалне, хедонистичке, рекреативне и релаксирајуће. Сходно томе, високо су процењене образовне могућности Интернета у целини, али и појединачних деветнаест Интернет сервиса, колико је обухваћено истраживањем. Поред тога, Интернет као извор образовне понуде је далеко испред других медија – штампа, телевизија, радио.

Неки добијени резултати су интересантни за даље емпиријске разраде и провере методолошких решења. Како и сам аутор запажа, било би добро и андрагошко-методолошки коректније учинити даље напоре, на пример, у објективизацији „мерења“ Интернет писмености. Уместо перцепције и самопроцене, било би упутно и методолошки оправдано сачинити ваљаније и објективније инструменте за утврђивање нивоа Интернет писмености одраслих испитаника.

Поменути резултати, али и низ других који овде нису наведени, не само да су вредни по себи, него и крајње инспиративни за даља андрагошка истраживања.

Преглед и анализа досадашњег научног и стручног рада Бојана Г. Љујића, јасно указује на процену да је реч о успешном кандидату који се континуирано усавршава.

**Квантитативна оцена кандидатових научних резултата**

|  |  |  |  |  |
| --- | --- | --- | --- | --- |
|  |  |  |  | |
| Диференцијални услов - | Потребно је да кандидат има најмање XX поена, који треба да припадају следећим категоријама: |  |  | |
| од првог избора у претходно  звање до избора у звање |  |  |  | |
|  |  |  |  | |
|  |  | Неопходно | Остварено | |
|  |  | XX= |  | |
| **Научни** | Укупно | 16 | **45** | |
| **сарадник** |  |
| Обавезни (1) | M31: 3.5  M32: 1.5  M33: 3  M45: 6  M51: 2  M52: 1.5 | 10 | **17.5** | |
|  |  |
| Обавезни (2) | M14: 10  M24: 12  M31: 3.5  M51: 2 | 7 | **27.5** | |
|  | | | |

**Закључак и предлог**

На основу анализе постигнутих резултата кандидата, континуираног научног и стручног усавршавања, позитивне оцене објављених радова, као и досадашњих професионално-организационих и наставних искустава, мишљења смо да **др Бојан Г. Љујић** поседује очекиване квалитете и испуњава све потребне услове за избор у звање НАУЧНОГ САРАДНИКА, на Одељењу за педагогију и андрагогију. Стога, са задовољством предлажемо Наставно-научном већу Филозофског факултета Универзитета у Београду да прихвати овај предлог.

У Београду, 18.07.2018. год.

ЧЛАНОВИ КОМИСИЈЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Шефика Алибабић-Хоџић, редовни професор,

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Миомир Деспотовић, редовни професор,

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Жељко Бралић, ванредни професор

Факултета безбедности у Београду